तावडू. मेवात माडल स्कूल तावडू में कंप्यूटर टीचर द्वारा अपने फेसबुक पेज पर एक जाति विशेष के बारे में अभद्र टिप्पणियां करने को लेकर शुक्रवार को सर्व हिंदू समाज की बैठक हुई और रोष जताया गया। इसके बाद जुलूस निकालकर कंप्यूटर टीचर पर मुकदमा दर्ज कर उसकी गिरफ्तारी की मांग को लेकर एक ज्ञापन तहसीलदार को सौंपा। डीसी ने इस मामले में कार्रवाई करते हुए आरोपी टीचर को सस्पेंड कर दिया।
मेवात माडल स्कूल तावडू में तैनात कंप्यूटर टीचर ने गुरुवार को अपने फेसबुक पेज पर एक जाति विशेष के बारे में अभद्र टिप्पणियां की थी। इसके विरोध में शुक्रवार को जय भारत रामलीला मैदान में सर्व हिंदू समाज की बैठक हुई। बैठक की अध्यक्षता करते हुए समेवात कष्ट निवारण समिति के सदस्य टेकचंद सैनी ने कहा कि टीचर ने अभद्र टिप्पणी कर नारी जाति व देश की आजादी के लिए शहीद होने वाले जवानों का भी अपमान किया है। इसके बाद रामलीला मैदान से सैकड़ों लोग आरोपी टीचर की गिरफ्तारी को लेकर जुलूस लेकर नारे लगाते हुए तहसील कार्यालय में पहुंचे। जहां उक्त अध्यापक द्वारा किए गए घृणित कार्य पर उसके खिलाफ मुकदमा दर्ज कर गिरफ्तार करने के लिए ज्ञापन लोगों ने तहसीलदार विजय कुमार यादव को सौंपा। इस अवसर पर भाजपा मंडल पूर्व महामंत्री नरेश ढल्ल, नंबरदार ज्ञान सिंह, जय सिंह, तारा चंद मुगदिल, नगर पार्षद छोटे लाल सैनी, पंडित रामोतार शर्मा, सुशील शर्मा, राजेश गंभीर, अनिल तनेजा आदि मौजूद रहे।
आरोपी टीचर पर पहले भी लग चुके हैं आरोप
यह कंप्यूटर टीचर इस तरह की हरकतों के चलते पहले भी चर्चाओं में रहा है। अगस्त माह में इस टीचर पर स्कूल की छात्राओं ने इस टीचर पर संगीन आरोप लगाए थे। जांच में शिकायत सही पाए जाने पर प्रिंसिपल ने रिपोर्ट तहसीलदार को सौंप दी थी। इससे पूर्व भी इस टीचर की जहां भी पोस्टिंग रही वहां के विद्यार्थी, अभिभावक व स्कूल स्टाफ टीचर की कारगुजारियों से परेशान थे। इसके बारे में उपायुक्त को समय-समय पर लोगों की शिकायतें मिलती रही। अब फिर इस तरह की टिप्पणी करने पर उपायुक्त ने शुक्रवार को टीचर को निलंबित कर दिया।
hin_Deva hin_Deva hin_Deva hin_Deva